**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. став 1. тачка 7. Устава Републике Србије, на основу којe Република Србија уређује и обезбеђује својинске и облигационе односе и заштиту свих облика својине.

**II. РАЗЛОЗИ ЗА ДОНОШЕЊЕ ЗАКОНА**

Заштита пословне тајне уређена је Законом о заштити пословне тајне („Службени гласник РС”, број 72/11), у даљем тексту: Закон.

Предлогом закона о заштити пословне тајне (у даљем тексту: Предлог закона) врши се усклађивање система заштите пословне тајне са релевантним прописима Европске уније – Директивом 2016/943 ЕУ Европског парламента и Савета од 8. јуна 2016. године о заштити неоткривених знања и искуства и пословних информација (пословне тајне) од незаконитог прибављања, коришћења и откривања (у даљем тексту: Директива 2016/943 EУ) и Директивом број 2004/48/ЕЗ Европског парламента и савета од 29. априла 2004. године o спровођењу права интелектуалне својине (у даљем тексту: Директива 2004/48 EЗ).

Заштитом пословне тајне се штите инвестиције привредних субјеката у стицање, развој и примену знања и искуства и других информација које им обезбеђују предност над конкуренцијом. Инвестирање у стварање и примену интелектуалног капитала штити се правима интелектуалне својине – патентом, дизајном или ауторским правом, као и заштитом приступа знању које је привредном субјекту драгоцено, а није опште познато. Такво драгоцено знање и искуство, као и пословне информације које су неоткривене и предвиђене да остану као поверљиве чине пословну тајну. Пословном тајном се штите различите врсте информација, као што су процес производње, пословни планови, финансијски планови, рекламне стратегије, резултати испитивања тржишта, спискови добављача и клијената, цртежи, архитектонски пројекти, грађевински нацрти и слично. Такође, подаци о тестовима и резултатима испитивања представљају посебну врсту тајних података које лице које их по закону контролише мора да открије приликом подношења надлежном државном органу захтева за издавање одобрења за стављање у промет лекова, односно медицинских средстава, или пољопривредних хемијских производа који користе нова хемијска једињења. Поред тога, и све креативне творевине које се штите правима интелектуалне својине могу у себи да садрже и пословну тајну која има комерцијалну вредност и која као таква треба да буде заштићена од свих аката нелојалне конкуренције.

Пословна тајна има важну улогу у размени знања између истраживачких институција и привредних друштава, посебно малих и средњих предузећа. Она се такође користи да би се заштитио проналазак у току поступка подношења пријаве патента, као и подаци које патент не обухвата, или који не могу да буду патентирани (нпр. листе пословних партнера и клијената, пословне стратегије, стратегије рекламне кампање и сл.).

Смисао заштите пословне тајне је да се правно санкционише сваки акт неовлашћеног откривања, умножавања, стицања или коришћења од стране трећих лица, поверљивих информација које законито контролише држалац пословне тајне (физичко или правно лице). Основни предуслови за обезбеђивање оваквог вида заштите неке поверљиве информације су: да та информација представља тајну јер није у целини, или у погледу прецизне структуре и скупа својих саставних делова опште позната или лако доступна лицима у круговима који се уобичајено баве том врстом информација; да има комерцијалну вредност зато што је тајна и да је предмет разумних мера које предузима лице које законито контролише информацију да би је сачувало у тајности.

Предлогом закона даје се дефиниција пословне тајне, тј. прецизира се које информације и под којим условима уживају заштиту као пословна тајна. Такође, уређује се под којим условима се прибављање, коришћење и откривање информације која представља пословну тајну сматра законитим, а под којим условима се сматра незаконитим. Одредбе садржане у предложеном закону представљају правни основ за грађанско-правну заштиту у случају повреде пословне тајне. Такође, предлаже се да повреда пословне тајне буде санкционисана као привредни преступ, ако је учињена од стране привредног друштва, односно одговорног лица у привредном друштву, а као прекршај, ако је учињена од стране физичког лица, односно предузетника.

За разлику од других права индустријске својине где се подразумева испуњавање одређених формалности да би се обезбедила заштита, заштита податка путем пословне тајне не захтева никакву формалну регистрацију тих података. Због тога заштита пословне тајне не подразумева вођење управног поступка којим би се пословна тајна установила.

Након анализе закона, констатовано је да усклађивање система заштите пословне тајне са релевантним прописима Европске уније - Директивом 2016/943 ЕУ и Директивом 2004/48 ЕЗ није могуће обавити без доношења новог закона.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** дефинише се предмет законског регулисања.

**Чланом 2. Предлога закона** се у складу са чланом 2. Директиве 2016/943 EУ дефинишу појмови пословне тајне, држаоца пословне тајне, лица које je повредило пословну тајну, лица за које се сумња да је повредило пословну тајну и робе којом је извршена повреда пословне тајне.

Да би се једна информација сматрала пословном тајном она мора бити поверљива, односно тајна. Општепознате или информације које су лицима која у оквиру својих активности уобичајено долазе у контакт са таквом врстом информација лако доступне не могу се заштитити пословном тајном. Да би се једна информација сматрала пословном тајном не захтева се апсолутна тајност, већ је битно да та информација није општепозната или лако доступна релевантним круговима јавности. Тако на пример, могуће је одређену информацију саопштити другим лицима, а да се тиме не угрози њен статус пословне тајне, под условом да се лица којима се информација открива обавежу одређеним правним средствима да исту неће откривати трећим лицима (нпр. уговором, одредбама у статуту или другом општем акту привредног субјекта које се односе на чување пословне тајне и сл.).

Информација сама по себи не представља пословну тајну уколико нема комерцијалну вредност. Сматра се да одређена информација или знање и искуство имају комерцијалну вредност уколико би њихово незаконито прибављање, коришћење или откривање могло нанети штету интересима лица које их законито контролише, јер се наведеним радњама нарушава његов научни и технички потенцијал, пословни или финансијски интерес, стратешка позиција или способност за тржишну утакмицу. Да ли одређена информација, односно знање и искуство има комерцијалну вредност утврђује суд у сваком конкретном случају у поступку по тужби због повреде пословне тајне.

Да би се одређена информација могла третирати као пословна тајна, неопходно је да је лице које је законито контролише предузело одређене мере („разумне мере”) за очување њене тајности. Термин „разумне мере за очување тајности” представља правни стандард, а које ће се конкретне мере сматрати разумним зависи од околности сваког конкретног случаја, а пре свега од врсте информације која представља пословну тајну, као и од значаја и вредности саме информације. Наведене су и мере које се, између осталих, сматрају разумним мерама за очување тајности. То су: израда интерног акта о руковању пословном тајном и о кругу лица и њиховим правима и обавезама приликом руковања пословном тајном, мере физичке или електронске заштите приступа и руковања пословном тајном, означавање поверљивих докумената ознаком „пословна тајна”, ограничавање приступа просторијама или датотекама у којима се налазе информације које се сматрају пословном тајном, или закључивање уговора о поверљивости, односно неоткривању поверљивих информација са лицима која потенцијално могу да дођу у посед пословне тајне, укључујући запослене, пословне партнере, спољне сараднике и консултанте, односно потписивање изјава о поверљивости или неоткривању поверљивих информација од стране наведених лица.

Такође, прописано је да информације које се сматрају пословном тајном обухватају, између осталог, знање и искуство, пословне информације и технолошке информације.

**Чланом 3. Предлога закона** је прописано шта се сматра законитим прибављањем пословне тајне, односно у којим ситуацијама се прибављање, коришћење или откривање пословне тајне неће сматрати незаконитим.

Ради поспешивања иновација и јачања тржишне утакмице не успоставља се искључиво право на знање и искуство или информације које су заштићене као пословна тајна, већ се независно откриће или независно стварање знања и искуства које je идентично са нечијом пословном тајном сматра законитим. Такође, и обрнути инжењеринг законито прибављеног производа чији поступак производње представља пословну тајну је дозвољен. Наиме, прописано је да се законитим сматра прибављање пословне тајне посматрањем, проучавањем, растављањем или тестирањем производа или предмета који је учињен доступним јавности или који је законито у државини прибавиоца информације (обрнути инжењеринг)који није везан правно важећом обавезом да ограничи прибављање пословне тајне или који није везан правно важећом обавезом забране вршења обрнутог инжењеринга. Уколико правно важећа обавеза постоји, обрнути инжењеринг није дозвољен, односно сматраће се да идентично знање добијено на тај начин представља повреду пословне тајне.

Прибављање пословне тајне се сматра законитим и када је тајна прибављена остваривањем права радника или њихових представника на информисање и консултовање. Права запослених на информисање, консултовање са послодавцем и изражавање ставова о битним питањима у области рада су основна права запослених која су прописана Законом о раду („Службени гласник РС”, бр. 24/05, 61/05, 54/09, 32/13, 75/14, 13/17-УС, 113/17 и 95/18 - аутентично тумачење). Могуће је да у току остваривања ових права дође до прибављања пословне тајне, а такво прибављање се неће сматрати незаконитим јер је настало при вршењу законом гарантованих права запослених.

Поред изричитог навођења начина прибављања пословне тајне који се сматрају законитим, овим чланом прописано је и опште правило по коме се прибављање, коришћење или откривање пословне тајне које је прописано или дозвољено законом, сматра законитим. Циљ ове одредбе је да се мере и правна средства која се могу састојати од спречавања откривања информација ради заштите пословне тајне не односе на случајеве у којима је откривање пословне тајне у јавном интересу, тј. уколико је откривен значајан пропуст, преступ или незаконита активност.

**Чланом 4. Предлога закона** прописано је када ће се прибављање, коришћење и откривање пословне тајне сматрати незаконитим.

Прибављање пословне тајне без пристанка држаоца пословне тајне се сматра незаконитим ако је учињено неовлашћеним приступом, присвајањем или умножавањем докумената, предмета, материјала, супстанци или електронских датотека који су под законитом контролом држаоца пословне тајне или било којим другим поступањем које је противно пословним обичајима.

Коришћење или откривање пословне тајне ће се сматрати незаконитим када га без пристанка држаоца пословне тајне врши лице које је пословну тајну прибавило незаконито или лице које је прекршило споразум о поверљивости или другу обавезу која се односи на забрану откривања пословне тајне или уговорну обавезу којом се ограничава коришћење пословне тајне.

Прибављање, коришћење или откривање пословне тајне сматра се незаконитим и када је лице у тренутку прибављања знало или морало да зна да је пословна тајна прибављена директно или индиректно од лица које је пословну тајну незаконито користило или открило.

Незаконитим коришћењем пословне тајне сматра се и производња, нуђење или стављање у промет робе којом је извршена повреда, као и увоз, извоз или складиштење робе којом се врши повреда у сврхе производње, нуђења или стављања робе у промет. Наведене радње се сматрају незаконитим ако је лице које их је обављало знало или је требало да зна да је пословна тајна коришћена незаконито.

**Чланом 5. Предлога закона** прописане су врсте тужбених захтева који се могу захтевати у парничном поступку. У складу са одредбом члана 12. Директиве 2016/943 EУ прописано је да држалац пословне тајне у случају повреде пословне тајне може тужбом да захтева: утврђивање повреде, престанак повреде или забрану коришћења или откривања пословне тајне, забрану производње, нуђења, стављања у промет или коришћења робе којом је извршена повреда, односно забрану увоза, извоза или складиштења робе којом је извршена повреда у сврхе производње, нуђења, стављања у промет или коришћења робе, одређивање одговарајућих мера које се односе на робу којом је извршена повреда, које обухватају повлачење робе с тржишта, уклањање с такве робе својстава које је чине робом којом је извршена повреда пословне тајне и уништење робе, као и уништење или предају докумената, предмета, материјала, супстанце или електронских докумената који садрже пословну тајну или који сами по себи представљају пословну тајну.

Да би у потпуности могао да се оствари циљ због кога се тужба подноси тужбени захтеви обухватају и случајеве када постоји озбиљна претња да ће до повреде права доћи. У таквом случају држалац пословне тајне може захтевати престанак неовлашћеног предузимања радње којом је неко лице починило озбиљну претњу да ће незаконито прибавити, користити или открити пословну тајну.

Такође, уведена је и одговорност посредника - лица чије су услуге коришћене у радњама којима се незаконито прибавља, користи или открива пословна тајна при повреди права.

Активну легитимацију за подношење тужбе имају држалац пословне тајне и стицалац лиценце, уколико је за то овлашћен на основу уговора или закона. Прописани услов да стицалац лиценце мора да буде уговором или законом овлашћен за подношење тужбе у складу је са чланом 4 (b) Директиве 2004/48/ЕЗ о спровођењу права интелектуалне својине.

**Чланом 6. Предлога закона** прописан је објективни и субјективни рок за подношење тужбе због повреде пословне тајне. За разлику од субјективног рока који је прописан за случај повреде других права интелектуалне својине који износи три године, за повреду пословне тајне прописује се субјективни рок од годину дана. Овај рок је прописан с обзиром на значај чувања пословне тајне, односно штетних последица које могу наступити због њене повреде. Прописивањем краћег субјективног рока за подношење тужбе због повреде пословне тајне, држалац података који представљају пословну тајну ставља се у позицију да континуирано контролише коришћење информације која представља пословну тајну и води рачуна о чувању њене тајности.

**Чланом 7.** **Предлога закона** у складу са начелом пропорционалности при доношењу судских одлука, одређују се фактори о којима суд треба да води рачуна приликом разматрања тужбених захтева и одређивања судских мера. Ти фактори су између осталог: вредност пословне тајне, мере предузете ради заштите пословне тајне, понашање лица које је повредило пословну тајну приликом прибављања, коришћења или откривања пословне тајне, последице незаконитог коришћења или откривања пословне тајне и сл. Такође, суд има дискреционо овлашћење да процени легитимне интересе странака у судском поступку и последице које би усвајање или одбијање тужбених захтева могло да има на њих, као и интересе трећих лица, укључујући и потрошаче.

Прописано је такође да суд приликом доношења одлуке о орочавању трајања изречених мера има у виду да трајање мера мора да буде довољно за уклањање било које предности коју би лице које је повредило пословну тајну могло остварити незаконитим прибављањем, коришћењем или откривањем пословне тајне.

Такође, даје се могућност суду да уместо мера из члана 5. Предлога закона за лакше случајеве повреде пословне тајне досуди плаћање новчане накнаде оштећеној странци.

Овај члан је усклађен са чланом 13. Директиве 2016/943 EУ.

**Чланом 8.** **Предлога закона** прописано је да оштећени има право на накнаду материјалне и нематеријалне штете уколико је лице које је повредило пословну тајну знало или је морало да зна да учествује у незаконитом прибављању, коришћењу или откривању пословне тајне.

Овим чланом одређене су околности случаја које судија треба да узме у обзир приликом одређивања висине накнаде штете.

**Чланом 9. Предлога закона** у складу са чланом 15. Директиве 2016/943 EУ, прописано је да држалац пословне тајне може тужбом да захтева објаву пресуде у средствима јавног информисања на трошак туженог. Ова мера се прописује ради додатног одвраћања будућих починилаца повреда права и ради подизања свести шире јавности о значају поштовања тајности информација које представљају пословну тајну.

Прописани су и критеријуми на основу којих суд треба да процени да ли треба да одреди меру објаве пресуде. Ради се о критеријумима за процену сразмере мере објаве пресуде према учињеној повреди.

Поред тога, прописано је да се приликом објаве пресуде мора очувати поверљивост пословне тајне у складу са чланом 19. Предлога закона.

**Чланом 10.** **Предлога закона** прописана је могућност да суд одреди привремене мере ако држалац пословне тајне учини вероватним да је дошло, или да ће доћи до незаконитог прибављања, коришћења или откривања пословне тајне. Привремене мере су веома значајне јер незаконито откривање пословне тајне може да има веома негативан утицај на економске и друге интересе држаоца пословне тајне. Стога мере прописане овим чланом треба да обезбеде моментални престанак незаконитог прибављања, коришћења или откривања пословне тајне, као и забрану производње, нуђења, стављања у промет или коришћења робе којом је извршена повреда, одузимање такве робе и сл.

У складу са чланом 11. став 4. Директиве 2016/943 EУ, предвиђено је да ради одређивања привремених мера заплене покретних и непокретних ствари и забране исплате новчаних средстава са рачуна лица против кога се предлаже привремена мера суд може да наложи достављање банкарских, финансијских, пословних или других битних докумената и података или да наложи да се омогући приступ тим документима и подацима.

Такође, у складу са чланом 9.4. Директиве 2004/48 ЕЗ, прописано је да суд може привремену меру да одреди одмах по пријему предлога и без претходног изјашњења противне странке.

**Чланом 11.** **Предлога закона** прописује се рок за подношење тужбе за покретање поступка ради оправдања привремене мере, уређује се укидање привремене мере, као и накнаде штете у случају да суд утврди да није учињена повреда пословне тајне, или да није постојала озбиљна претња да ће пословна тајна бити повређена.

Осим тога, прописано је да суд може условити одређивање привремене мере полагањем одговарајућег износа као средства обезбеђења уколико би могла настати штета одређивањем привремене мере, ако поступак буде обустављен и спроведене радње буду укинуте или ако суд утврди да повреда права није учињена или да није постојала озбиљна претња да ће право бити повређено.

Такође, уређено је питање накнаде штете лицу против кога је привремена мера одређена у случају ако поступак по привременој мери буде обустављен и спроведене радње буду укинуте или ако суд утврди да повреда права није учињена или да није постојала озбиљна претња да ће право бити повређено. Наведеним изменама врши се усклађивање са члановима 9.4, 9.6. и 9.7 Директиве 2004/48 ЕЗ.

**Чланом 12.** **Предлога закона** уређује се прибављање доказа који се не налазе у државини странке која се на њих позива, већ су у државини друге странке или трећег лица или су им доступни. Суд у том случају може да наложи да исти достави, под условом да се тиме не наруши тајност поверљивих информација. Наведена одредба је усклађена са чланом 6. Директиве 2004/48 ЕЗ.

**Чланом 13. Предлога закона** одређује се шта се сматра обезбеђењем доказа у смислу овог закона. Наиме, обезбеђењем доказа сматра се узимање детаљног описа предмета којима се повређује пословна тајна, са или без узимања узорака тих предмета, одузимање предмета или дела предмета којима се повређује пословна тајна, а ако је то оправдано, и одузимање средстава претежно употребљених у стварању или стављању у промет таквих предмета, као и докумената који се односе на наведено, преглед просторија, возила, књига, докумената и база података и испитивање сведока и судских вештака.

Поред тога, као и код привремене мере, прописује се да лице на чији је предлог одређено обезбеђење доказа мора оправдати његово одређивање подношењем тужбе у року од 30 дана од дана доношења решења о одређивању обезбеђења доказа.

**Чланом 14.** **Предлога закона** прописано је да суд може одредити обезбеђење доказа без изјашњења противне странке, посебно ако постоји опасност да због одлагања предлагач претрпи ненадокнадиву штету, или ако постоји очигледан ризик да ће доказ бити уништен.

Такође, прописује се да се решење којим се усваја предлог за обезбеђење доказа доставља странкама у поступку без одлагања, чиме се врши усклађивање са чланом 7.1. Директиве 2004/48 ЕЗ.

**Чланом 15.** **Предлога закона** прописује се која су лица обавезна да на захтев суда пруже информације о трећим лицима која су учествовала у повреди пословне тајне и о њиховим дистрибутивним каналима. Овој обавези подлеже лице код кога је пронађена роба којом се повређује пословна тајна, лице које користи или пружа услуге којима се повређује пословна тајна или које је укључено у производњу или дистрибуцију роба или пружање услуга којима се повређује пословна тајна.

Између осталог, наведено је шта се сматра информацијама које су наведена лица дужна да пруже суду.

**Чланом 16. Предлога закона** прописује се да сеподнесци и одлуке у судском поступку који се односи на незаконито прибављање, коришћење или откривање пословне тајне, не достављају се путем огласне табле, већ да ће суд у случају неуспешног достављања позвати странку путем огласне табле да у року од осам дана од дана објављивања позива непосредно у суду преузме поднесак или одлуку. Уколико странка у наведеном року не преузме поднесак или одлуку, сматраће се да је достављање извршено истеком осмог дана од дана објављивања позива за преузимање поднеска или одлуке на огласној табли суда.

**Чланом 17. Предлога закона** прописани су случајеви у којима се мере, правна средства и поступци прописани Предлогом закона не примењују. Ради се о случајевима у којима је лице које је открило пословну тајну деловало у јавном интересу-ради откривања релевантног пропуста, преступа или незаконите активности. Овим се између осталог обезбеђује несметана активност узбуњивача-лица која у јавном интересу откривају незаконите активности. Њихова активност не треба да буде ограничена због бојазни да ће повредити пословну тајну. Ипак, уколико су у информацији коју открива узбуњивач садржани тајни подаци, он је у поступању са таквом информацијом дужан да се придржава закона који уређује заштиту узбуњивача.

Мере, правна средства и поступци прописани Предлогом закона не примењују се ни у случају откривања пословне тајне од стране запослених њиховим представницима у оквиру законитог вршења функције представника, под условом да је откривање пословне тајне било неопходно за законито вршење функције представника. Синдикални представник може бити одређен да заступа запосленог у радном спору са послодавцем пред арбитром или судом. Уколико је за обављање заступања неопходно да представник синдиката буде упознат са пословном тајном, као и да открије пословну тајну, такво прибављање и откривање пословне тајне се неће сматрати незаконитим.

Такође, Уставом Републике Србије гарантовано је право грађана на обавештеност. Ово право обухвата истинито, потпуно и благовремено обавештавање грађана о питањима која су од јавног значаја. Устав изричито обавезује средства јавног обавештавања да поштују наведено право. Стога се откривање пословне тајне од стране новинара у циљу обавештавања јавности о питањима која су од јавног значаја неће сматрати повредом пословне тајне. Ова одредба је битна јер омогућава несметан рад новинара истраживача и омогућава заштиту њихових извора.

Мере, правна средства и поступци прописани Предлогом закона не примењују се у циљу заштите легитимних интереса признатих посебним законом. Тако је Законом о хемикалијама („Службени гласник РС”, бр. 36/09, 88/10, 92/11, 93/12 и 25/15) предвиђено да министарство надлежно за заштиту животне средине може у хитним случајевима, када је то неопходно због безбедности и заштите људи и животне средине, да учини доступним податке који се према одредби члана 84. став 3. наведеног закона сматрају пословном тајном. Такође, чланом 47. Закона о биоцидним производима („Службени гласник РС”, бр. 36/09, 88/10, 92/11 и 25/15) је прописано да се не могу означити као пословна тајна подаци који су од значаја за безбедност и здравље људи и животиња, безбедност имовине и заштиту животне средине.

Такође, мере, правна средства и поступци прописани Предлогом закона не примењују се у вези са пружањем правне помоћи адвоката у складу са прописима којима се уређује положај адвокатуре.

**Чланом 18.** **Предлога закона** прописује се сходна примена закона којима се уређује парнични поступак, поступак извршења и обезбеђења и закона којим се уређују облигациони односи.

**Чланом 19.** **Предлога закона** прописује се обавеза чувања тајности пословне тајне током трајања и након окончања судског поступка, тј. све док информације које чине пословну тајну не постану опште познате или лако доступне лицима из кругова који се уобичајено баве предметном врстом информација.

Очување тајности у вези са судским поступком је врло значајно, јер могућност губитка тајности често одвраћа држаоце пословних тајни од покретања судских поступака ради заштите њихових пословних тајни. Због тога се овим чланом утврђују посебне мере које суд може да предузме да би обезбедио очување поверљивости пословне тајне која се користи, или на коју се упућује у току судског поступка. Те мере су: искључење јавности, ограничење да одређени број лица приступа било ком документу који је поднела нека од странака у поступку или треће лице, а који садржи пословну тајну, ограничење да одређени број лица приступа рочиштима и забрана чињења доступним било ком лицу, осим лицима којима је изричито дозвољен приступ, верзије судске одлуке у којој одломци који садрже пословну тајну нису уклоњени или учињени нечитљивим.

Такође, прописани су и критеријуми које суд треба да узме у обзир приликом одређивања мера за очување тајности пословне тајне, као и за одређивање лица којима треба да буде обезбеђен приступ документима који садрже пословну тајну, као и приступ рочиштима.

**Чланом 20. Предлога закона** уређен је третман страних правних и физичких лица на начин да се поштује принцип равноправности домаћих и страних физичких и правних лица у погледу заштите пословне тајне када то произлази из међународних уговора који обавезују Републику Србију или из начела узајамности.

**Чланом 21.** **Предлога закона** прописано је да се незаконито прибављање, коришћење и откривање пословне тајне санкционише као привредни преступ, ако наведене радње учини правно лице, односно одговорно лице у правном лицу. Наведене радње санкционишу се као прекршај ако их учини предузетник. Висине казни за привредни преступ и за прекршај одређене су у оквирима прописаним Законом о привредним преступима („Службени лист СФРЈ”, бр. 4/77, 36/77 - испр, 14/85, 10/86 (пречишћен текст), 74/87, 57/89 и 3/90 и „Службени лист СРЈ”, бр. 27/92, 16/93, 31/93, 41/93, 50/93, 24/94, 28/96 и 64/01 и „Службени гласник РС”, бр. 101/05 - др. закон) и Законом о прекршајима („Службени гласник РС”, бр. 65/13, 13/16 и 98/16-УС, 91/19 и 91/19 - др. закон).

**Члан 22. Предлога Закона** уређује престанак важења Закона о заштити пословне тајне („Службени гласник РС”, број 72/11).

**Чланом 23. Предлога закона** прописује се даовај закон ступа на снагу осмог дана од дана објављивања у „Службеном гласнику Републике Србије”, осим одредбе члана 17. тачка 1), у делу који се односи на примену прописа Европске уније, који се примењује од дана приступања Републике Србије Европској унији. Наиме, одредбом члана 17. тачка 1) овог Предлога закона прописано је да се мере, поступци и правна средства прописана овим законом неће примењивати у ситуацијама у којима је откривање поверљивих информација учињено ради заштите основних права на слободу изражавања и на обавештеност. Од дана приступања Републике Србије Европској унији права на слободу изражавања и на обавештеност тумачиће се у складу са Европском конвенцијом за заштиту људских права и основних слобода, Повељом Европске уније о основним правима и праксом Европског суда за људска права.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона нису потребна додатна средства из буџета Републике Србије.

**V. АНАЛИЗА ЕФЕКАТА ЗАКОНА**

Материја заштите пословне тајне уређена је Законом о заштити пословне тајне („Службени гласник РС”, број 72/11).

**Кључна питања за анализу постојећег стања и правилно дефинисање промене која се предлаже**

1) Који показатељи се прате у области, који су разлози због којих се ови показатељи прате и које су њихове вредности?

Расположиве базе података судске праксе не садрже судске одлуке које се односе на примену Закона о заштити пословне тајне, тако да предлагач није могао да утврди колика је учесталост парничних поступака из области заштите пословне тајне, нити је могао да анализира ове поступке, ни донете одлуке. Стога је важећи закон анализиран са становишта његове усаглашености са Директивом 2016/943 Европског парламента и Савета ЕУ од 8. јуна 2016. године о заштити неоткривеног знања и искуства и пословних информација (пословних тајни) од њиховог незаконитог прибављања, коришћења и откривања (у даљем тексту: Директива 2016/943 ЕУ). Ова директива је донета, како је наведено у ставу 10. њене преамбуле, да би се приближили закони земаља чланица ЕУ у циљу обезбеђења задовољавајућег нивоа грађанско-правне заштите на тржишту ЕУ од незаконитог прибављања, коришћења или откривања пословне тајне.

2) Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.

У области правне заштите пословне тајне постоји документ јавних политика - Стратегија развоја интелектуалне својине за период од 2018. до 2022. године („Службени гласник РС”, број 78/18). Стратегијом је предвиђено доношење новог Закона о заштити пословне тајне, а ради постизања следећих циљева Стратегије - хармонизације националног законодавства из области интелектуалне својине са европским и унапређења спровођења права интелектуалне својине. Остварењем наведених циљева допринеће се стварању друштвеног и економског окружења које ће погодовати креативном и иновативном раду, чиме ће се утицати и на стварање погодније климе за бржи економски раст Републике Србије и долазак страних инвестиција.

3) Који су важећи прописи и документи јавних политика од значаја за промену која се предлаже и у чему се тај значај огледа?

Материја заштите пословне тајне уређена је Законом о заштити пословне тајне („Службени гласник РС”, број 72/11). Предметни пропис је донет пре него што је у Европској унији усвојена Директива 2016/943 ЕУ.

Имајући у виду да се Република Србија чланом 75. Споразума о стабилизацији и придруживању обавезала да ће своје законодавство из области интелектуалне својине ускладити са правним тековинама Европске уније, као и да је 20. јуна 2017. године у преговорима за приступање ЕУ отворила поглавље 7 – Право интелектуалне својине, неопходно је да се заштита пословне тајне у Републици Србији усклади са наведеном Директивом 2016/943 ЕУ.

4) Да ли су уочени проблеми у области и на кога се они односе? Представити узроке и последице проблема.

На основу анализе важећег Закона о заштити пословне тајне има основа да се закључи да би у његовој примени могли да настану следећи проблеми.

Уколико пословна тајна (знање и искуство одређене научно-истраживачке организације) буде на незаконит начин прибављена и откривена другој научно-истраживачкој организацији која није регистрована за обављање комерцијалне активности, таква радња се према члану 8. важећег Закона о пословној тајни неће сматрати делом нелојалне конкуренције и за њу починилац неће сносити одговoрност. Ово стога што наведена радња није предузета у оквиру индустријских или комерцијалних активности. Последице за научно-истраживачку организацију која је сопственим средствима дошла до знања и искуства које представља пословну тајну од незаконитог откривања пословне тајне могу да доведу до нарушавања њеног права на стицање патента, чиме се наведеној организацији наноси материјална и нематеријална штета.

Када се ради о пословној тајни, знању и искуству за производњу одређеног производа, а из производа који је настао на основу незаконитог прибављања пословне тајне се на посредан или непосредан начин не може видети знање и искуство потребно за производњу тог производа, суд на основу члана 11. важећег Закона о пословној тајни неће моћи да наложи одузимање, повлачење из промета и уништење таквог производа. Последице за држаоца пословне тајне могу бити велике јер ће на тржишту остати у промету производи настали на основу незаконитог прибављања пословне тајне.

5) Која промена се предлаже

Предлаже се промена дефиниције незаконитог прибављања, коришћења и откривања пословне тајне зато што је ограничавајућа и не обухвата све случајеве који се према Директиви 2016/943 ЕУ сматрају незаконитим прибављањем, коришћењем и откривањем пословне тајне. Да би се радило о незаконитом прибављању, коришћењу или откривању пословне тајне, према члану 8. став 1. важећег Закона о пословној тајни, неопходно је да се описане радње предузимају у оквиру индустријских и комерцијалних активности. Ова дефиниција не обухвата радње које се одвијају у научно-истраживачким институцијама или удружењима грађана. Таквим радњама којима такође може да се нанесе штета законитим имаоцима пословне тајне.

Предлаже се и прописивање већег броја изузетака од случајева који се сматрају незаконитим прибављањем пословне тајне, а у складу са чланом 5. Директиве 2016/943 ЕУ. Према важећем закону (члан 10. став 3.), не сматра се повредом пословне тајне саопштавање тајних информација надлежним органима или јавности искључиво ради указивања на постојање дела кажњивог законом. Предлаже се да се не сматра незаконитим прибављање пословне тајне њеним откривањем од стране новинара, под условом да је новинар то учинио у циљу обавештавања јавности о питањима која су од јавног значаја. На тај начин се омогућава несметан рад новинара истраживача и омогућава заштита њихових извора. Такође, предлаже се да се не сматра незаконитим ни откривање пословне тајне од стране радника њиховим представницима у оквиру законитог вршења функције представника, под условом да је откривање пословне тајне било неопходно за законито вршење функције представника. Синдикални представник може бити одређен да заступа запосленог у радном спору са послодавцем пред арбитром или судом. Уколико је за обављање заступања неопходно да представник синдиката буде упознат са пословном тајном, као и да открије пословну тајну, такво прибављање и откривање пословне тајне се неће сматрати незаконитим.

Предлаже се промена дефиниције законитог прибављања пословне тајне на начин да се сматра законитим када је тајна прибављена независним открићем или стварањем, посматрањем, проучавањем, растављањем или тестирањем производа, остваривањем права радника или њихових представника на информисање и консултовање, или било којом другом радњом која је у складу са пословним обичајима. Оваква дефиниција је прецизнија од дефиниције из члана 7. важећег закона по којој је прибављање, коришћење или откривање пословне тајне дозвољено и без сагласности држаоца пословне тајне ако је извршено у складу са законом, односно на начин који није у супротности са добрим пословним обичајима.

Такође, тужбени захтеви због повреде пословне тајне који се односе на спречавање промета робе у важећем Закону о пословној тајни (члан 11. став 1. тачка 2) су дефинисани на начин да се повлачење робе из промета, измена или уништавање робе може тражити само ако таква роба садржи информације које представљају пословну тајну. На овај начин нису заштићени они имаоци пословне тајне чије се тајне информације састоје од техничких података и хемијских рецептура за производњу робе које нису садржане у самој роби.

Предлаже се могућност подношења тужбе због повреде пословне тајне и против лица које је неовлашћеним предузимањем неке радње починило озбиљну претњу да ће незаконито прибавити, користити или открити пословну тајну, као и против посредника који пружа услуге које треће лице користи приликом незаконитог прибављања, коришћења или откривања пословне тајне.

Предлаже се и могућност да тужилац који захтева повлачење робе којом је учињена повреда пословне тајне с тржишта има право да захтева и да се таква роба преда имаоцу пословне тајне или добротворним организацијама. Оваква могућност не постоји по одредбама важећег закона, а њеним увођењем би се омогућило компензовање настале штете за имаоца пословне тајне и без подношења посебног захтева за накнаду штете.

6) Да ли је промена заиста неопходна и у ком обиму?

Промене јесу неопходне. Без измене постојећег режима заштите пословне тајне неће бити адекватно заштићене инвестиције привредних субјеката у стицање, развој и примену знања и искуства и других информација које им обезбеђују предност над конкуренцијом. Такође, ни знање истраживачких институција неће бити адекватно заштићено, што може да представља препреку за учешће у заједничким истраживачким пројектима са институцијама земаља чланица ЕУ. Да би учествовали у заједничким истраживањима, субјекти из земаља чланица ЕУ морају да буду сигурни да ће њихова неоткривена знања у Републици Србији бити заштићена на сличан начин као и у њиховим земљама.

Заштитом пословне тајне се штите инвестиције привредних субјеката у стицање, развој и примену знања и искустава и других информација које им обезбеђују предност над конкуренцијом. Инвестирање у стварање и примену интелектуалног капитала штити се правима интелектуалне својине – патентом, дизајном или ауторским правом, као и заштитом приступа знању које је привредном субјекту драгоцено, а није опште познато.

Пословна тајна има важну улогу у размени знања између истраживачких институција и привредних друштава, посебно малих и средњих предузећа. Она се такође користи да би се заштитио проналазак у току поступка подношења пријаве патента, као и подаци које патент не обухвата, или који не могу да буду патентирани (нпр. листе пословних партнера и клијената, пословне стратегије, стратегије рекламне кампање, и сл.).

7) На које циљне групе (субјекте регулације) ће утицати предложена промена? Утврдити и представити циљне групе на које ће промена имати непосредан односно посредан утицај.

Предложене промене имаће директан утицај на све привредне субјекте који имају интерес да одређене информације чувају као поверљиве, или које у јавном интересу треба да имају несметани приступ наведеним информацијама. Ради се о привредним друштвима, научно-истраживачким организацијама, агенцијама које врше услуге (маркетиншке агенције), синдикалним удружењима, новинарима и сл.

8) Да ли постоје важећи документи јавних политика којима би се могла остварити жељена промена и о којим документима се ради?

Постоји Закон о заштити пословне тајне („Службени гласник РС”, број 72/11).

9) Да ли је промену могуће остварити применом важећих прописа?

Применом важећег Закон о заштити пословне тајне није могуће остварити описане промене. Ово из разлога што описане промене захтевају нове формулације законских одредаба које се не могу остварити изменама и допунама важећег закона.

10) Квантитативно (нумерички, статистички) представити очекиване трендове у предметној области, уколико се одустане од интервенције (*статус qуо*).

Одустајање од предложених решења деловаће дестимулативно на потенцијалне инвеститоре, јер њихове пословне тајне неће бити адекватно заштићене у Републици Србији. Стога је неопходно да се унапреди правни режим заштите пословне тајне на начин како је то уређено релевантним прописом Европске уније - Директивом 2016/943 ЕУ.

11) Какво је искуство у остваривању оваквих промена у поређењу са искуством других држава? (упоредно-правно искуство)

За предложена решења која уређују материју пословне тајне коришћено је упоредно право Хрватске и Шпаније. Имајући у виду да су обе наведене државе чланице Европске уније, оне су доследно имплементирале Директиву 2016/943 ЕУ.

**Кључна питања за утврђивање циљева**

1) Због чега је неопходно постићи жељену промену на нивоу друштва?

Новим Законом о пословној тајни се у области заштите поверљивих пословних информација постиже хармонизације националног законодавства са законодавством Европске уније и унапређење спровођења права интелектуалне својине.

2) Шта се предметном променом жели постићи?

Заштитом пословне тајне штите се инвестиције привредних субјеката у стицање, развој и примену знања и искуства и других информација које им обезбеђују предност над конкуренцијом.

Новим законом уводе се нове мере грађанско-правне заштите за лица која неовлашћено прибаве, користе или открију пословну тајну, а уводи се и одговорност посредника који пружају услуге које користе лица која незаконито прибављају, користе или откривају пословну тајну.

3) Да ли су општи и посебни циљеви усклађени са важећим документима јавних политика и постојећим правним оквиром?

Да, општи и посебни циљеви су усклађени са важећим документом јавних политика у области правне заштите пословне тајне - Стратегијом развоја интелектуалне својине за период од 2018. до 2022. године („Службени гласник РС”, број 78/18). Стратегијом је предвиђено доношење новог Закона о заштити пословне тајне, а ради постизања следећих циљева Стратегије - хармонизације националног законодавства из области интелектуалне својине са европским и унапређења спровођења права интелектуалне својине.

4) На основу којих показатеља учинка ће бити могуће утврдити да ли је дошло до остваривања општих, односно посебних циљева.

Затварање поглавља 7 – Право интелектуалне својине биће показатељ да је извршена хармонизација са правом ЕУ у области пословне тајне.

Учинак новог закона огледаће се у потенцијалном смањењу броја грађанско-правних поступака због повреде пословне тајне из разлога што су новим законом поступци и правна средства намењена за заштиту пословне тајне конципирана на начин да одвраћају конкуренцију од незаконитог прибављања, коришћења и откривања пословне тајне. Такође, у односу на важећи закон прописан је већи броја изузетака од случајева који се сматрају незаконитим прибављањем пословне тајне. Неће се сматрати незаконитим када је пословна тајна прибављена независним открићем или стварањем, или посматрањем, проучавањем, растављањем или тестирањем производа или предмета који је доступан јавности. Такође, неће се сматрати незаконитим прибављање пословне тајне откривање пословне тајне од стране новинара у циљу обавештавања јавности о питањима која су од јавног значаја, као ни откривање пословне тајне од стране радника њиховим представницима у оквиру законитог вршења функције представника, под условом да је откривање пословне тајне било неопходно за законито вршење функције представника.

Има основа да се очекује и позитиван учинак новог закона на повећање инвестиција, међутим имајући у виду да на инвестициону климу утиче много фактора, тешко је да се измери колики би био утицај новог закона о пословној тајни на повећање инвестиција.

**Кључна питања за идентификовање опција јавних политика**

1) Које релевантне опције за остварење циља су узете у разматрање? Да ли је разматрана „статус qуо“ опција?

Разматрана је „статус qуо“ опција, али имајући у виду да важећи Закон о пословној тајни није усклађен са законодавством ЕУ у овој области - са Директивом 2016/943 ЕУ, ова опција није могла да буде прихваћена.

Разматрана је и опција измена и допуна важећег Закона о пословној тајни, али ни ова опција није могла да буде прихваћена из разлога што су промене изискивале измену већег броја чланова важећег закона од дозвољене једне половине, која је прописана чланом 47. Јединствених методолошких правила за израду прописа.

2) Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?

Жељене промене се могу постићи само регулаторним мерама, законом.

3) Да ли су, поред рестриктивних мера испитане и подстицајне мере за постизање посебног циља?

Адекватна заштита ималаца пословних тајни од неовлашћеног прибављања, коришћења и откривања пословних тајни се не може постићи подстицајним мерама.

4) Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?

Мере грађанско-правне заштите ималаца пословне тајне спроводе судови који имају капацитет да остваре адекватну заштиту.

5) Да ли се промена може постићи кроз провођење информативно-едукативних мера?

Адекватна заштита ималаца пословних тајни од неовлашћеног прибављања, коришћења и откривања пословних тајни се не може постићи информативно-едукативним мерама без увођења санкција за лица која врше наведене радње.

**Кључна питања за анализу финансијских ефеката**

1) Какве ће ефекте доношење новог Закона о пословној тајни имати на јавне приходе и расходе у средњем и дугом року?

Доношење новог Закона о пословној тајни неће утицати на јавне приходе и расходе.

2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?

За спровођење овог закона није потребно обезбедити средства у буџету Републике Србије, односно буџету аутономне покрајине и јединица локалне самоуправе. Трошкове заштите пословне тајне сноси ималац пословне тајне.

3) Како ће спровођење новог Закона о пословној тајни утицати на међународне финансијске обавезе?

Спровођење новог Закона о пословној тајни нема утицаја на међународне финансијске обавезе Републике Србије.

**Кључна питања за анализу економских ефеката**

1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?

Примена новог Закона о пословној тајни ће се позитивно одразити на материјална средства привредних и других субјеката која су уложена у стицање, развој и примену знања и искуства и других информација које чине пословну тајну. Уколико дође до повреде пословне тајне, мерама грађанскоправне заштите биће надокнађена штета држаоцима пословне тајне, а нелојално поступање биће обустављено.

2) Да ли изабране опције утичу на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?

Улагање привредних субјеката и научно-истраживачких институција у прибављање, развој и примену знања и искуства (интелектуалног капитала) одређујући је фактор њихове конкурентности и успешности на тржишту. Привредни субјекти, независно од њихове величине придају пословним тајнама једнаку вредност као и патентима и осталим правима интелектуалне својине. Они користе тајност као алат пословне конкурентности и управљања иновацијама. Незаконитим прибављањем, коришћењем или откривањем пословне тајне угрожава се способност законитог држаоца пословне тајне да од знања и искуства, као и информација које чува као пословну тајну, оствари добит. Без ефикасних мера заштите пословне тајне нема ни мера за заштиту конкурентности.

Имајући у виду да решења предвиђена предложеним законом имају за циљ да заштиту знања и искуства и других информација које чине пословну тајну уреде на ефикаснији начин, очекује се да ће привредни субјекти (домаћи и страни) бити мотивисани за улагање у истраживање и развој на територији Републике Србије, а што ће имати директан утицај на стимулисање тржишне конкуренције.

3) Да ли изабране опције утичу на услове конкуренције и на који начин?

Нове мере грађанскоправне заштитите које предвиђа Предлог закона о пословној тајни допринеће санкционисању и одвраћању нелојалних привредних субјеката од предузимања незаконитих радњи чиме ће се позитивно утицати на услове тржишне конкуренције. Ове мере ће допринети смањењу нелојалне конкуренције која се огледа у неовлашћеном присвајању пословних тајни конкурената.

Тужбени захтеви због повреде пословне тајне који се односе на спречавање промета робе у важећем Закону о пословној тајни (члан 11. став 1. тачка 2), дефинисани су на начин да се повлачење робе из промета, измена или уништавање робе може тражити само ако таква роба садржи информације које представљају пословну тајну. Прописивањем да држалац пословне тајне може тужбом захтевати повлачење и уништење робе којом је извршена повреда, без услова да сама роба садржи информације које представљају пословну тајну утицаће да се смањи количина нелегалне робе у промету, чиме се постиже смањење нелојалне конкуренције на тржишту.

За разлику од важећег закона тужбени захтеви предвиђени новим законом обухватају и случајеве када постоји озбиљна претња да ће доћи до повреде пословне тајне. У таквом случају ималац пословне тајне може захтевати престанак неовлашћеног предузимања радње којом је неко лице починило озбиљну претњу да ће незаконито прибавити, користити или открити пословну тајну. На овај начин ће се такође допринети смањењу нелојалне конкуренције на тржишту.

4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?

Решења предвиђена новим законом утичу позитивно на трансфер технологије и примену техничко-технолошких и пословних иновација. Ово стога што пословни субјекти по правилу трансферишу само ону технологију која је заштићена правима индустријске својине или ону која се чува као поверљиво знање и искуство, а чије је незаконито откривање санкционисано ефикасним мерама грађанскоправне заштите. Мере грађанскоправне заштитите које предвиђа Предлог закона о пословној тајни су усклађене са мерама које прописује ЕУ и доприносе правној заштити техничко-технолошких, организационих и пословних иновација које се чувају као пословна тајна.

5) Да ли изабрана опција утиче на друштвено богатство и његову расподелу и на који начин?

Тиме што решења предвиђена новим законом утичу позитивно на трансфер технологије и примену техничко-технолошких и пословних иновација, на начин на који је указано у претходном одељку, она позитивно утичу и на стварање друштвеног богатства. Решења предвиђена новим законом доприносе спречавању нелојалне конкуренције, па стога утичу позитивно на расподелу друштвеног богатства.

6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?

Предложена решења неће утицати на стечена права, обавезе и одговорности радника. Права радника на информисање, консултовање са послодавцем и изражавање ставова о битним питањима у области рада су основна права радника која су прописана Законом о раду („Сл. гласник РС“, бр. бр. 24/2005, 61/2005, 54/2009, 32/2013, 75/2014, 13/2017 – одлука УС, 113/2017 и 95/2018). Могуће је да у току остваривања ових права дође до прибављања пословне тајне, а такво прибављање се неће сматрати незаконитим у складу са одредбама Предлога закона, јер је настало при вршењу законом гарантованих права радника.

Такође, неће се сматрати незаконитим ни откривање пословне тајне од стране радника њиховим представницима у оквиру законитог вршења функције представника, под условом да је откривање пословне тајне било неопходно за законито вршење функције представника. Синдикални представник може бити одређен да заступа запосленог у радном спору са послодавцем пред арбитром или судом. Уколико је за обављање заступања неопходно да представник синдиката буде упознат са пословном тајном, као и да открије пословну тајну, такво прибављање и откривање пословне тајне се неће сматрати незаконитим.

**Кључна питања за анализу ефеката на друштво**

1) Колике трошкове и користи ће изабрана опција проузроковати грађанима?

Предложена решења неће проузроковати трошкове грађанима, а имајући у виду да се мерама предложеним Предлогом закона утиче позитивно на нелојалну конкуренцију она ће позитивно утицати на привредне субјекте, а самим тим и на грађане.

2) Да ли би и на који начин изабрана опција утицала на тржиште рада и запошљавања, као и на услове за рад?

Имајући у виду да решења предвиђена предложеним законом имају за циљ да заштиту знања и искуства и других информација које чине пословну тајну уреде на ефикаснији начин, очекује се да ће привредни субјекти (домаћи и страни) бити мотивисани за улагање у истраживање и развој на територији Републике Србије, што би се позитивно одразило на тржиште рада и запошљавања.

**Анализа ефеката на животну средину**

Предложена решења немају утицаја на животну средину.

**Анализа управљачких ефеката**

1) Да ли се изабраном опцијом уводе организационе, управљачке или институционалне промене.

Изабраном опцијом се не уводи ни једна од наведених промена.

2) Да ли је изабрана опција у сагласности са важећим прописима, међународним споразумима и усвојеним документима јавних политика?

Национални програм за усвајање правних тековина Европске уније предвиђа усклађивање Закона о заштити пословне тајне са Директивом 2016/943 ЕУ – утврђивање предлога овог закона од стране Владе предвиђено је за први квартал 2019. године.

Главни циљ Стратегије развоја интелектуалне својине за период од 2018. до 2022. године је хармонизација националног законодавства у области интелектуалне својине са правним тековинама Европске уније. Једна од мера предвиђених Стратегијом за постизање наведеног циља је доношење Закона о заштити пословне тајне.

3) Да ли изабрана опција утиче на владавину права и безбедност?

Доношење новог Закона о заштити пословне тајне позитивно утиче на владавину права. Основни и најважнији позитиван ефекат овог закона је заштита пословне тајне од нелојалне конкуренције, што за собом даље повлачи већу правну сигурност свих актера у најразличитијим пословним, привредним, научним и др. делатностима.

4) Да ли изабрана опција утиче на одговорност и транспарентност рада јавне управе?

Решења из Предлога закона о заштити пословне тајне немају утицаја на одговорност и транспарентност рада јавне управе.

5) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

Решења из Предлога закона о заштити пословне тајне не изискују доношење подзаконских аката и моћи ће да се примене од дана ступања закона на снагу.

**Анализа ризика**

1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду?

Према трећој ревизији Националног програма за усвајање правних тековина Европске уније и Стратегији развоја интелектуалне својине за период од 2018. до 2022. године, усклађивање Закона о заштити пословне тајне са Директивом 2016/943 ЕУ и утврђивање Предлога закона о заштити пословне тајне од стране Владе предвиђено је за други квартал 2021. године.

2) Да ли су обезбеђена финансијска средства за спровођење изабране опције?

Спровођење решења из Предлога закона не изискује финансијска средства.

3) Да ли постоји још неки ризик за спровођење изабране опције?

Није уочен ни један ризик за спровођење изабране опције.